section_heading: Životopis
paragraph_text: Prije početka Domovinskog rata angažirao se na obrani Hrvatske. Potajice je početkom 1990. godine kontaktirao s hrvatskim ministrom obrane Martinom Špegeljem. Pripremali su formiranje vojnih postrojbâ. Od 21. prosinca 1990. stavio se je na raspolaganje Ministarstvu obrane RH. Sudionik sastanka 28. travnja 1991. godine na kojem se je odlučilo stvoriti Četvrtu gardijsku brigadu. 19. srpnja je na prijedlog Mladena Bujasa imenovan za zapovjednika obrane sjeverne i srednje Dalmacije. Rujna 1991. godine vodio je akciju Zelena tabla – Male Bare u kojoj su razoružane vojarne JNA u Pločama i okolici te zaplijenjena vrijedna vojna oprema. Iste godine sudjelovao na pregovorima. S Ratkom Mladićem pregovarao o puštanju zarobljenih hrvatskih vojnika te poslije o predaji sinjskih vojarnâ. Siječnja 1992. umirovljen je u činu general-bojnika.